《气仲安以青山草堂诗见贻寄题一首》
明代·李之世

城里有佳山，沈霾如许久。浑沦气色疑未分，恰似精华今始剖。

气郎本自天台流，今来却是云山友。城郭劳劳到者稀，扪历方知岩岫陡。

前山如揖复如趋，中岭峨然似拱受。万瓦鳞鳞睥睨间，炊烟几缕萦林薮。

峰头古木不知年，阴森或有精灵守。閟林黝壑悄无人，偕游必与烟霞耦。

刊木随方借卜居，小构茆亭仅数肘。镌石磨崖记岁年，我与山灵良匪偶。

岭上白云堪赠谁，缄题为寄中林某。剩水溪头侬是家，薄有园庐宽似斗。

非无圭山一片翠，望里迢迢隔窗牖。君今振衣千仞岗，笑我红尘地下走。

纸上分明寄卧游，云关有路何时叩。看君不是山泽癯，广额棱棱河似口。

暂尔云山狎主盟，它日移文君讶否。

作者简介：李之世，字长度，号鹤汀。新会东亭人。以麟子。明神宗万历三十四年（一六〇六）举人。晚年始就琼山教谕，迁池州府推官。未几移疾罢归。著作极多，有《圭山副藏》、《剩山水房漫稿》、及《北游》、《南归》、《雪航》、《家园》、《泡庵》、《朱崖》、《息庵》、《水竹洞》、《不住庵》诸集。